Kate en Tommie 60 jaar getroud, sterf kort ná mekaar | Netwerk24
Deur Kaydene Davids 13 Junie 2021 12:37
'n Vrystaatse egpaar wat onafskeidbaar was, het 'n dag uitmekaar gesterf nadat hulle vroeër die koronavirus opgedoen het.
Kate (79) en Tommie du Plessis (84), wat die afgelope 12 jaar in Bethlehem gewoon het, is onderskeidelik Donderdagoggend en Vrydagaand in die Mediclinic Hoogland in Bethlehem dood.
Die egpaar is verlede Sondag in die hospitaal opgeneem.
Leon du Plessis, hul oudste seun, sê hulle as kinders se harte is stukkend om hul ouers binne twee dae te verloor.
Hy onthou sy ouers as mense wat altyd enige tyd iets sou doen om ander te help.
Kate en Tommie du Plessis.
Volgens hom sal mense in Bethlehem en veral by die APK-kerk, waar sy ouers lidmate was, sy pa, 'n afgetrede siviele ingenieur, geken het as die een wat kom bystaan met alles en altyd 'n lekker geselsie met almal kon aanknoop.
Sy ma, 'n tuisteskeper, was goed met naaldwerk en koskook en het altyd vir almal goed gemaak.
Tog was haar kinders en kleinkinders altyd boaan die lys om met 'n serp of iets soortgelyks bederf te word, sê hy.
Du Plessis sê hoewel sy ouers in Bethlehem afgetree het, het hulle nooit ophou werk nie.
Du Plessis sê sy ouers het in Oktober hul 60ste huweliksherdenking saam met Johan en Gertie Janse van Rensburg, hul jare lange vriende, gevier.
Kate en Tommie du Plessis op hul troudag in Oktober 1960.
Die egpare, wat oor die jare onafskeidbare was, is toevallig in 1960 'n week uitmekaar getroud.
Benewens Du Plessis word die egpaar porleef deur hul kinders, Mariana du Plessis, drs. Lynette en Niel Basson, Esmé en Billy Douglas, asook hul kleinkinders, Phillip, Carine, Armand, Ian, Jonathan, Duncan, Daniël, Tiphafah, Carla en Natanya.